Twee sterf in Centurion-botsingEen van die motors se wrakke. Foto: ER24 Twee mense is dood en vier beseer toe twee motors Sondagaand op die N14-snelweg in Centurion gebots het. Russel Meiring, woordvoerder van ER24, het gesê die ongeluk het naby die R55-afrit plaasgevind. “Albei motors het drie insittendes gehad. Twee mans, een van elke motor, was reeds dood toe paramedici by die toneel opgedaag het,” het Meiring gesê. Twee mense is kritiek beseer en met ŉ private helikopter na ŉ nabygeleë hospitaal geneem. “Die ander twee mense is op die toneel gestabiliseer en met ambulanse na ŉ hospitaal geneem.” Die oorsaak van die ongeluk is onbekend en word ondersoek.